Vicepreşedintele Camerei de Comerţ şi Industrie a României, Vasile Bar, a atras atenţia, miercuri, în cadrul şedinţei Colegiului Prefectural Bistriţa-Năsăud, că mediul privat nu poate susţine creşterile salariale din sectorul public, România fiind foarte aproape de colaps şi la un pas de a urma modelul Greciei, grav afectată de o criză economică în urmă cu cinci ani.

"Mediul de afaceri este total îngrijorat de ceea ce se întâmplă în ţara noastră. Practic, creşterea alarmantă a cheltuielilor în sectorul public ne poate duce în scurt timp să ajungem în situaţia Greciei de acum 5 - 6 ani. Riscurile sunt enorme. Mediul de afaceri nu poate susţine cheltuielile care sunt astăzi, respectiv creşterile alarmante ale cheltuielilor cu salariile din instituţiile publice! (...) Suntem în situaţia în care agenţii economici trebuie să plătească taxe duble pentru a putea susţine această creştere alarmantă! Această creştere nu se poate susţine decât prin creşterea taxelor şi impozitelor sau prin reducerea angajaţilor din sistemul public care astăzi au ajuns la aproape 1,5 milioane faţă de 500.000 câţi erau în 2004" a Vasile Bar.

Vicepreşedintele Camerei de Comerţ a cerut prefectului de Bistriţa-Năsăud şi parlamentarilor să sesizeze problema la nivelul Guvernului deoarece consideră că România riscă să ajungă în colaps.

"Este o problemă extrem de gravă şi vă rog să o semnalaţi la nivelul Guvernului pentru că este o mare anomalie! S-au dat creşteri salariale fără să le ceară nimeni! Nimeni nu a ieşit în stradă să facă grevă! Ceea ce este astăzi este un dezastru! În sistemul public salariile sunt aproape de trei ori mai mari decât în sistemul privat. Este o anomalie! (...) Ţara va ajunge în colaps" , a mai spus Vasile Bar.